text: [{"text_idx": "#000004", "text": "Madrame a Butangi bwa Bible"}, {"text_idx": "#000009", "text": "I mwingilo\u2019ka wa pa bula wingila Yesu?\nAye wa\u0304di muntu wa muswelo\u2019ka?"}, {"text_idx": "#000010", "text": "I mwingilo\u2019ka wa pa bula wingila Yesu?"}, {"text_idx": "#000014", "text": "2 Bantu kujokoloka ntanda yonso kebevwane myanda itala Yesu Kidishitu, nansha byaa\u0304di\u2019ko pano ke papite kintu kya myaka 2000. Inoko, bavule kebajingulwilepo Yesu mwine i ani. Bamo banenanga amba i muntu\u2019tu muyampe. Bakwabo nabo amba i mupolofeto kubapu. Ino kudi bakwabo nabo bakulupile amba Yesu i Leza ne ye ufwaninwe kuto\u0304twa. Le i amo?"}, {"text_idx": "#000015", "text": "3. Mwanda waka kuyuka bubinebine butala padi Yesu kudi na kamweno kodi?"}, {"text_idx": "#000016", "text": "3 Kuyuka bubinebine butala padi Yesu kudi na kamweno kodi. Mwanda waka? Mwanda Bible unena\u2019mba: \u201cBuno\u2019bu bo bu\u0304mi bwa nyeke, bekale kukuyuka abe, Leza umo kete wa bine, ne yewa owatumine, Yesu Kidishitu.\u201d (Yoano 17:3) I amo, kuyuka bubinebine butala padi Yehova Leza ne padi Yesu Kidishitu ko kutwala ku bu\u0304mi bwa nyeke mu paladisa pano pa ntanda. (Yoano 14:6) Ne kadi, Yesu wa\u0304shile kimfwa kiyampe kya mwa kwikadila na bakwetu umbu\u0304mi. (Yoano 13:34, 35) Mu shapita umbajinji wa dino dibuku twesambi\u0304le\u2019mo pa bubine butala padi Leza. Shi ke pano, tusa kubandaula byobya bine bifundija Bible padi Yesu Kidishitu."}, {"text_idx": "#000017", "text": "4. Bitenta \u201cMeshiasa\u201d ne \u201cKidishitu\u201d bishintulula namani?"}, {"text_idx": "#000018", "text": "4 Tamba kala\u0304, Yesu ka\u0304butwilwe, Bible wa\u0304laile kwiya kwa yewa wa\u0304di wa kutumwa na Leza bu Meshiasa, ke Kidishitu kadi. Kitenta \u201cMeshiasa\u201d (kitambile ku Kihebelu) ne \u201cKidishitu\u201d (kitambile ku Kingidiki) byonso bibidi bishintulula amba \u201cMushingwe ma\u0304ni.\u201d Uno mwine wa\u0304lailwe wa\u0304di unenwe kwikala mushingwe ma\u0304ni, ko kunena\u2019mba, mutongwe na Leza mwanda wa kutu\u0304lwa pa kyepelo kya pa bula. Mu mashapita a mfulo a dino dibuku, tukefunda bivule bitala pa mwingilo wa Meshiasa mu kufikidija milao ya Leza. Kadi tukayuka ne madyese etuletela Yesu tamba dyalelo. Ino kumeso kwa Yesu kubutulwa, bavule keba\u0304dipo babulwa kwiipangula amba, \u2018Le i ani ukekala Meshiasa?\u2019"}, {"text_idx": "#000019", "text": "5. Bana ba bwanga ba Yesu ba\u0304di bayuke na kusumininwa amba Yesu i ani?"}, {"text_idx": "#000020", "text": "5 Mu myaka katwa kabajinji, Yesu ke mwiye, bana ba bwanga ba Yesu wa Nazala ba\u0304di basumininwe amba ye aye Meshiasa wa\u0304lailwe. (Yoano 1:41) Mwana\u0304 bwanga umo, utelwa dya bu Shimona Petelo, wa\u0304nene Yesu pato\u0304kelela amba: \u201cAbe wi Kidishitu.\u201d (Mateo 16:16) Le bano bana ba bwanga ba\u0304yukile namani\u2014ne netu tukayuka namani\u2014amba bine Yesu ye mwine Meshiasa wa\u0304lailwe?"}, {"text_idx": "#000021", "text": "6. Leta kimfwa kya mwa\u0304kwashishe Yehova bantu ba kiko\u0304keji bayuke Meshiasa."}, {"text_idx": "#000022", "text": "6 Bapolofeto ba Leza ba\u0304di\u2019ko kumeso kwa Yesu ba\u0304laile myanda mivule itala padi Meshiasa. Ino myanda yo ya\u0304di ya kukwasha bantu bamujiule. Tukokeja kuleta\u2019po kimfwa: Langa shi abakunena kwenda kushi\u0304kanga myotoka, ku nga\u0304la ya kudiye, nansha ku kiwanza kya amviyo kudi bantu mulwi amba ukapaike\u2019ko muntu okwamwene kasha\u0304. Mwene ukape\u0304lelwa shi muntu mukwabo wakulombola bidi myanda kampanda ya kumuyukila\u2019ko? Mo monka ne Yehova, wa\u0304letele kupityila ku bapolofeto ba mu Bible myanda mivule palapala ya bya\u0304di bya kulonga Meshiasa, ne bya\u0304di bya kumutana umbu\u0304mi. Kufikidila kwa buno bupolofeto buvule ko kwa\u0304di kwa kukwasha bantu ba kiko\u0304keji bamuyuke pampikwa kwitupa."}, {"text_idx": "#000023", "text": "7. I bupolofeto\u2019ka bubidi bwa\u0304fikidile padi Yesu?"}, {"text_idx": "#000024", "text": "7 Imvwana pano bimfwa\u2019tu bibidi. Kibajinji, myaka 700 kumeso, mupolofeto Mika wa\u0304laile amba Yewa obalaile ukabutwilwa mu Betelema, kibundi kityetye kya mu ntanda ya Yuda. (Mika 5:2) Lelo Yesu wa\u0304butwidilwe kwepi? Bine, i monka mu kibundi\u2019kya! (Mateo 2:1, 3-9) Kimfwa kya bubidi, tutwa twa myaka mivule kumeso, bupolofeto budi mu Danyele 9:25 bwa\u0304lombwele mwaka mwine wa\u0304di ufwaninwe kumweka Meshiasa\u2014mwaka wa 29 Yesu ke mwiye. * Kufikidila kwa buno bupolofeto ne bukwabo\u2019po kulombola amba bine Yesu ye Meshiasa wa\u0304lailwe."}, {"text_idx": "#000026", "text": "8, 9. I bukamoni\u2019ka bwa\u0304mwekele pato\u0304ka pa kubatyijibwa kwa Yesu bulombola amba aye ye Meshiasa?"}, {"text_idx": "#000027", "text": "8 Bubinga bukwabo bulombola amba Yesu ye Meshiasa bwa\u0304mwekele pato\u0304ka dya ku mfulo kwa mwaka wa 29 Yesu ke mwiye. Uno o mwaka wa\u0304endele Yesu kudi Yoano Umbatyiji amba amubatyije mu Munonga wa Yodano. Yehova wa\u0304pele Yoano kiyukeno kya kuyukila\u2019po Meshiasa. Ne Yoano wa\u0304mona kino kiyukeno pa kubatyija Yesu. Bible unena mobya\u0304ikadile amba: \u201cYesu pa kupwa kubatyijibwa, ponkapo waabuka mu mema, kadi tala! madiulu ashituka, wamona mushipiditu wa Leza utu\u0304ka pamo bwa nkunda wiya pa\u0304di. Kadi, tala! Kwatamba ne diwi mu\u0304lu kedinena\u2019mba: \u2018Uno\u2019u i wami Mwana, muswedibwe, ondoelelwe.\u2019\u201d (Mateo 3:16, 17) Yoano pa kupwa\u2019tu kumona ne kwivwana kino, ka\u0304alakenepo kadi monka amba Yesu ke ayepo utuminwe na Leza. (Yoano 1:32-34) Mu kine kyaba\u2019kya, mushipiditu sandu, bukomo bwa Leza bwingila, wa\u0304pungulwilwa padi Yesu mu dine difuku\u2019dya, ponka\u2019pa wa\u0304ikala ke Meshiasa, nansha Kidishitu, yewa utongelwe kwikala Kilongoji ne Mulopwe.\u2014Isaya 55:4."}, {"text_idx": "#000028", "text": "9 Kufikidila kwa bupolofeto bwa mu Bible ne bukamoni bwa Yehova aye mwine bilombola pato\u0304kelela amba Yesu ye Meshiasa wa\u0304lailwe. Ino Bible ulondololanga kadi bipangujo bikwabo bibidi bya kamweno bitala padi Yesu Kidishitu, abyo bine i bino: Le wa\u0304tambile kwepi, ne wa\u0304di muntu wa muswelo\u2019ka?"}, {"text_idx": "#000029", "text": "10. Bible ufundija bika pa bu\u0304mi bwa Yesu kumeso kwa aye kwiya pano panshi?"}, {"text_idx": "#000030", "text": "10 Bible ufundija amba Yesu wa\u0304di mu\u0304lu kumeso kwa kwiya\u2019ye pano panshi. Mika wa\u0304laile amba Meshiasa ukabutwilwa mu Betelema ne amba ukekala \u201cwa nkungilo ya kala.\u201d (Mika 5:2) Pavule pene, Yesu wa\u0304nene amba wa\u0304di\u2019ko mu\u0304lu kumeso kwa aye kubutulwa bu muntu pano panshi. (Tanga Yoano 3:13; 6:38, 62; 17:4, 5) Yesu wa\u0304di kipangwa kya ngitu ya mushipiditu momwa mu\u0304lu, o mwanda wa\u0304di na kipwano kya pa bula na Yehova."}, {"text_idx": "#000032", "text": "11 Yesu i Mwana mule\u0304me mpata wa Yehova\u2014ne i kyendele\u2019mo. Ke-muntu utelwanga bu \u201cumbedi wa bipangwa byonso,\u201d mwanda ye kipangwa kibajinji kya Leza. * (Kolose 1:15) Kudi kintu kikwabo kimwikadije bu Mwana mwishile na bonso. Mwanda i \u201cMwana mubutulwe bunka.\u201d (Yoano 3:16) Ko kunena amba Yesu ye umo kete wa\u0304pangilwe na Leza kasuku kandi. Kadi i enka Yesu kete wa\u0304ingidijibwe na Leza pa kupanga bintu bikwabo byonso. (Kolose 1:16) Pakwabo kadi, Yesu utelwanga ne bu \u201cKinenwa.\u201d (Yoano 1:14) Kino kitulombola amba wa\u0304di wisamba pa kyaba kya Leza, usapwila bana bakwabo ba Shandi, ba ku mushipiditu ne ba ku ngitu, misapu ne bulombodi."}, {"text_idx": "#000033", "text": "12. Tuyukile namani amba mwana umbedi kadipo mu ludingo lumo na Leza?"}, {"text_idx": "#000034", "text": "12 Le Mwana umbedi udi mu ludingo lumo na Leza na mulangila bavule? Bible kafundijangapo uno muswelo. Monka motwamwena mu musango washala kunyuma\u2019u, Mwana wa\u0304pangilwe. Nanshi aye udi na ngalwilo, ino Yehova Leza aye kadipo na ngalwilo nansha na mfulo. (N\u0303imbo 90:2) Mwana wa bunka mwine ka\u0304fwatakenyepo nansha dimo kwitu\u0304la mu ludingo lumo na Shandi. Bible ufundija pato\u0304kelela amba Tata i mutabuke Mwana bukata. (Tanga Yoano 14:28; 1 Kodinda 11:3) Yehova bunka bwandi ye \u201cLeza Mwinebukomobonso.\u201d (Ngalwilo 17:1) Nanshi kadipo na wadingakene nandi. *"}, {"text_idx": "#000036", "text": "13 Yehova ne wandi Mwana umbedi ba\u0304di bekele pamo mu bula bwa midiyala ya myaka\u2014kumeso kwa diulu dya n\u0303enyenye ne ntanda mine kupangwa. Bine, i bafule ku kwiswa mpata abo bene na bene! (Yoano 3:35; 14:31) Uno Mwana muswedibwe wifwene Shandi poto\u0304. O mwanda Bible utela Mwana bu \u201ckyelekejo kya Leza wampikwa kumweka.\u201d (Kolose 1:15) Bine, pamo\u2019nka bwa mwana\u0304 muntu wiifwene mpata na shandi mu miswelo mivule, ne uno Mwana wa mu\u0304lu nandi mo monka, wa\u0304mwekeje poto\u0304 ngikadilo ne bumuntu bwa Shandi."}, {"text_idx": "#000038", "text": "14 Mwana mubutulwe bunka wa Yehova wa\u0304itabije na mutyima to\u0304 kutamba mu\u0304lu ne kwiya pano panshi bu muntu wa mashi ne mema. Padi ukokeja kwiipangula amba, \u2018Muntu wa ngitu ya mushipiditu ubwanya namani kubutulwa bu muntu wa ngitu ya mashi ne mema?\u2019 Pa kubwanya kino, Yehova wa\u0304longele kingelengele. Wa\u0304tundulwidile bu\u0304mi bwa Mwana wandi umbedi munda mwa mujike Muyuda utelwa dya bu Madia. Kekwa\u0304dipo shandi wa pano panshi. O mwanda Madia wa\u0304butwile mwana mubwaninine, wa\u0304mwinika dya bu Yesu.\u2014Luka 1:30-35."}, {"text_idx": "#000039", "text": "15. Mwanda waka tunena amba i kupityila kudi Yesu kotuyukila Yehova senene?"}, {"text_idx": "#000040", "text": "15 Myanda ya\u0304nene Yesu ne bintu byaa\u0304longele bitukwasha tumuyuke biyampe. Ne kya mvubu nakampata, i kupityila kudi Yesu kotuyukila Yehova senene. Mwanda waka tunena namino? Vuluka amba uno Mwana i kyelekejo kibwaninine kya Shandi. O mwanda Yesu wa\u0304lombwele wandi mwana wa bwanga umo amba: \u201cYewa umona ami wamone ne Tata mwine.\u201d (Yoano 14:9) Mikanda ina\u0301 ya mu Bible iyukene bu Maevanjile\u2014Mateo, Mako, Luka, ne Yoano\u2014itulombola myanda mivule itala pa bu\u0304mi, mingilo, ne ngikadilo ya Yesu Kidishitu."}, {"text_idx": "#000041", "text": "16. Musapu mwinemwine wa\u0304di usapula Yesu i musapu\u2019ka, ne bufundiji bwandi bwa\u0304tambile kwepi?"}, {"text_idx": "#000042", "text": "16 Yesu wa\u0304di uyukene pi na pi amba i \u201cMufundiji.\u201d (Yoano 1:38; 13:13) Le wa\u0304di ufundija bika? Dibajinji, wa\u0304di usapula \u201cmyanda miyampe ya Bulopwe\u201d\u2014Bulopwe bwa Leza, nansha umbikalo wa mu\u0304lu ukabikala ntanda yonsololo ne kuletela bantu ba kiko\u0304keji madyese a endaenda. (Mateo 4:23) Le uno musapu wa\u0304di wa ani? Yesu mwine wa\u0304nene amba: \u201cByomfundija ke byamipo, aa, ino i bya yewa wantumine,\u201d ke Yehova kadi. (Yoano 7:16) Yesu wa\u0304di uyukile amba Shandi usaka bantu bemvwane myanda miyampe ya Bulopwe. Mu Shapita wa 8, tukefunda bivule bitala pa Bulopwe bwa Leza ne byobukalonga."}, {"text_idx": "#000043", "text": "17. I kwepi kwa\u0304di kufundija Yesu, ne mwanda waka wa\u0304di ulonga buninge mpata nabya mwanda wa kufundija bantu?"}, {"text_idx": "#000044", "text": "17 Lelo Yesu wa\u0304di ufundija kwepi? I konso kwaa\u0304di utana bantu\u2014mu madimi, mu bibundi bikata ne bityetye, mu mansoko, ne ku mobo a bantu. Yesu ka\u0304dipo usaka bidi bantu ba\u0304ye kwadi. Ino aye\u2019ko ye wa\u0304di wenda kobadi. (Mako 6:56; Luka 19:5, 6) Mwanda waka Yesu wa\u0304di ulonga buno buninge bonso ne kujimija kitatyi kivule mu kusapula ne kufundija? Mwanda kino kyo kya\u0304di kiswa-mutyima kya Leza kwadi aye. O mwanda Yesu wa\u0304di ulonga nyeke kiswa-mutyima kya Shandi. (Yoano 8:28, 29) Ino kudi buluji bukwabo bwaa\u0304di usapwila. Wa\u0304di wivwana lusa pa kumona bibumbo bya bantu ba\u0304di ba\u0304ya kumumona. (Tanga Mateo 9:35, 36.) Bano bantu ba\u0304di basumbulwe na bendeji babo ba bipwilo ba\u0304di bafwaninwe kwibafundija bubinebine butala padi Leza ne pa mpango yandi. Yesu wa\u0304jingulwile amba bine bantu basakilwa kwimvwana musapu wa Bulopwe."}, {"text_idx": "#000045", "text": "18. I ngikadilo\u2019ka ya\u0304di na Yesu yakusangaja bininge?"}, {"text_idx": "#000046", "text": "18 Yesu wa\u0304di mwana-mulume wa kyanga ne malango a binebine. O mwanda bantu ba\u0304mumwene bu muntu ulumbwa ne wa kanye. Enka ne bana batyetye bene ba\u0304di baloelelwa kwikala nandi. (Mako 10:13-16) Yesu ka\u0304dipo na mboloji amba yeu ye yeu. Wa\u0304di ushikilwe bukobakane ne bukondame. (Mateo 21:12, 13) Mu myaka ya\u0304di yelwa bana-bakaji mwenji ne kupebwa byepelo bityetye, aye wa\u0304di wikele nabo na bule\u0304mantu. (Yoano 4:9, 27) Kadi Yesu wa\u0304di mwityepeje bya binebine. Kyaba kimo, wa\u0304oije batumibwa bandi ku maulu, mwingilo wa\u0304di wingilwa na mwingidi wa munshi mpata."}, {"text_idx": "#000047", "text": "Yesu wa\u0304di usapula konso konso kwaa\u0304di utana bantu"}, {"text_idx": "#000048", "text": "19. I kimfwa\u2019ka kilombola amba Yesu wa\u0304di utenekwa pa kumona bufudile bwa bakwabo?"}, {"text_idx": "#000049", "text": "19 Yesu wa\u0304di utenekwa pa kumona bufudile bwa bakwabo. Nakampata kino i kimweke mu bingelengele bya kubelula bantu byaa\u0304longele kupityila ku bukomo bwa mushipiditu wa Leza. (Mateo 14:14) Kimfwa, mwana-mulume wa makopo wa\u0304ile kudi Yesu kamunena\u2019mba: \u201cShi usakile, nankyo nto\u0304keje.\u201d Yesu wa\u0304ivwana misanshi ne masusu a uno muntu. Penepo wa\u0304mukwatyilwa lusa, wa\u0304olola kuboko kwandi kamutenga koku unena\u2019mba: \u201cNsakile. To\u0304ka to\u0304.\u201d Ponka\u2019pa ubela wa\u0304koma! (Mako 1:40-42) Le ukokeja kulanga mwe\u0304ivwanine uno mwana-mulume?"}, {"text_idx": "#000050", "text": "20, 21. Yesu wa\u0304shile namani kimfwa kya kuko\u0304kela Leza na diko\u0304keji dyonso?"}, {"text_idx": "#000051", "text": "20 Yesu wa\u0304shile kimfwa kilumbuluke mpata kya kuko\u0304kela Leza na diko\u0304keji dyonso. Wa\u0304di nyeke muko\u0304kele kudi Shandi wa mu\u0304lu mu ngikadilo yo-yonso, mu kulondwalondwa ne mu masusu a miswelo ne miswelo. Kadi Yesu wa\u0304komene matompo a Satana na kininga ne kwianekenya. (Mateo 4:1-11) Kyaba kimo, babutule bandi bamo keba\u0304dipo na lwitabijo mudi aye, ba\u0304nena\u2019nka ne kunena amba \u201cN\u0303eni ibamujina.\u201d (Mako 3:21) Ino Yesu ka\u0304lekelepo bino bintu bimutyintyidile; aye wa\u0304endelele na kwingila mwingilo wa Leza. Nansha poba\u0304di bamutuka ne kumususula, aye wa\u0304di wi\u0304fula, ka\u0304dipo nansha dimo utompa kusanshija balwana nandi.\u20141 Petelo 2:21-23."}, {"text_idx": "#000052", "text": "21 Yesu wa\u0304di nyeke muko\u0304kele kufika\u2019nka ne ku lufu\u2014lufu lwa malwa kadi lusansa mutyima, mu makasa a balwana nandi. (Tanga Fidipai 2:8.) Tala bidi bintu byaa\u0304tyumwinine umanwi difuku dya mfulo dya bu\u0304mi bwandi bwa bu muntu wa pano panshi. Wa\u0304kwetwe, wa\u0304bepelwa bya bubela, wa\u0304ponejibwa na batyibi boneke, wa\u0304bengwa na bibumbo, wa\u0304mweshibwa malwa na basola. Wa\u0304popwa ku mutyi, ne kutu\u0304la umpuya wandi wa mfulo na kwela lwanji amba: \u201cKibafikidila!\u201d (Yoano 19:30) Inoko, mu difuku dya busatu kinondanonda na lufu lwandi, Shandi wa mu\u0304lu wa\u0304musangula na kumujokejeja ku bu\u0304mi bwa ku mushipiditu. (1 Petelo 3:18) Mayenga abala-anga pa kupita\u2019po, wa\u0304jokela mu\u0304lu. Mwine\u2019mwa, \u201cwakashikata ku lundyo lwa Leza,\u201d kailaije bamupe lupusa lwa bulopwe.\u2014Bahebelu 10:12, 13."}, {"text_idx": "#000053", "text": "22. Yesu we\u0304tulongele bika pa kulama kiko\u0304keji kufika ne ku lufu?"}, {"text_idx": "#000054", "text": "22 Le Yesu we\u0304tulonge\u0304le bika pa kulama kiko\u0304keji kufika ne ku lufu? Na bubine lufu lwa Yesu i lwitushitwile kibelo kya kukamona bu\u0304mi bwa nyeke mu paladisa pano pa ntanda, mungya mpango imbajinjibajinji ya Leza. Muswelo ushitwile lufu lwandi kino kibelo o mwanda otukesambila\u2019po mu shapita ulonda\u2019ko."}, {"text_idx": "#000055", "text": "^ mus. 7 Shi usaka kuyukila\u2019ko nshintulwilo ya bupolofeto bwa Danyele bwa\u0304fikidile padi Yesu, tala Mbwejo pa paje 197-199."}, {"text_idx": "#000056", "text": "^ mus. 11 Yehova witwanga bu Tata mwanda ye Umpangi. (Isaya 64:8) Yesu nandi utelwanga bu Mwana\u0304 Leza mwanda wa\u0304pangilwe na Leza. O mwanda bipangwa bikwabo bya ngitu ya mushipiditu ne Adama mwine kumo, bitelwanga bu bana ba Leza.\u2014Yoba 1:6; Luka 3:38."}, {"text_idx": "#000058", "text": "Bupolofeto bufikidile ne bukamoni bwa Leza byo bilombola amba Yesu i Meshiasa nansha Kidishitu.\u2014Mateo 16:16.\nYesu wa\u0304di\u2019ko mu\u0304lu bu muntu wa ngitu ya mushipiditu kumeso kwa aye kwiya pano panshi.\u2014Yoano 3:13.\nYesu wa\u0304di mufundiji, mwana-mulume wa kyanga kya kanye, kadi i kimfwa kya muntu wa\u0304ko\u0304kele Leza kiko\u0304keji kibwaninine.\u2014Mateo 9:35, 36."}, {"text_idx": "#000060", "text": "Yesu wa\u0304di\u2019ko mu\u0304lu bu muntu wa ngitu ya mushipiditu kumeso kwa aye kwiya pano panshi.\u2014Yoano 3:13."}, {"text_idx": "#000061", "text": "Yesu wa\u0304di mufundiji, mwana-mulume wa kyanga kya kanye, kadi i kimfwa kya muntu wa\u0304ko\u0304kele Leza kiko\u0304keji kibwaninine.\u2014Mateo 9:35, 36."}]